Diari Oficial de la Generalitat Valenciana


Sumari del DOGV 4382, del 20-11-2002 (2002/12211)

RESOLUCIÓ de 25 d'octubre de 2002, del president de l'Institut Valencià de Cinematografia Ricardo Muñoz Suay, per la qual es convoca un concurs públic per a la concessió de beques per a l'ampliació i el perfeccionament d'estudis audiovisuals per a l'any 2002.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4382

Data del DOGV
:   20-11-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/12960


Data del document
:   25-10-2002

Organisme emissor
:   Institut Valencià de Cinematografia Ricardo Muñoz Suay

Tipus de document
:   Resolució

Descriptors 

:   * assignació per estudis
    * producció audiovisual
    * educació artística
    * ajuda pública
    * professió artística
    * suport econòmic

RESOLUCIÓ de 25 d'octubre de 2002, del president de l'Institut Valencià de Cinematografia Ricardo Muñoz Suay, per la qual es convoca un concurs públic per a la concessió de beques per a l'ampliació i el perfeccionament d'estudis audiovisuals per a l'any 2002. [2002/A12592]
  
A fi d'afavorir la formació i el perfeccionament de professionals en el camp audiovisual dins de la línia de suport i foment d'esta activitat a la Comunitat Valenciana, es considera que una de les mesures que cal adoptar és facilitar l'assistència a cursos de perfeccionament i ampliació d'estudis de l'especialitat en centres de prestigi reconegut, tant nacionals com internacionals, durant l'any 2002, d'acord amb els articles 2 i 31.4 de la Llei Orgànica 5/1982, per la qual s'aprovà l'Estatut d'Autonomia de la Comunitat Valenciana, d'acord amb els objectius de l'Institut Valencià de Cinematografia per a l'exercici 2002 i fent ús de les atribucions que em conferix la Llei 5/1998, de 18 de juny, de Creació de l'Institut Valencià de Cinematografia Ricardo Muñoz Suay, resolc:
  
Primer
  
Es convoca un concurs públic per a la concessió de beques per a l'ampliació i el perfeccionament d'estudis audiovisuals en centres nacionals o internacionals. L'import total de les ajudes no podrà excedir els 30.000 euros, que es pagaran a càrrec de la línia SE000051 del capítol IV del pressupost de l'Institut Valencià de Cinematografia Ricardo Muñoz Suay per al 2002.
  
Segon
  
S'aproven les bases per les quals es regirà la convocatòria, així com el model d'instància, que s'inclouen com a annexos I i II en la present resolució.
  
DISPOSICIONS FINALS
  
Primera
  
La present resolució entrarà en vigor l'endemà de la publicació en el Diari Oficial de la Generalitat Valenciana.
  
Segona
  
D'acord amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà presentar potestativament recurs de reposició o directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició s'haurà d'interposar davant del president de l'Institut Valencià de Cinematografia Ricardo Muñoz Suay en el termini d'un mes a comptar des de l'endemà de la publicació de la present resolució.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació de la present resolució.
  
València, 25 d'octubre de 2002.- El president de l'Institut Valencià de Cinematografia Ricardo Muñoz Suay: Manuel Tarancón Fandos.
  
ANNEX I
  
Bases per a la concessió de beques per a l'assistència a cursos d'ampliació i perfeccionament d'estudis audiovisuals
  
Primera. Objecte
  
Les beques tenen com a objecte afavorir la formació i el perfeccionament de professionals en el camp audiovisual.
  
Segona. Característiques de les ajudes
  
Les ajudes estan destinades a la realització de cursos audiovisuals de formació i perfeccionament en centres d'estudi de prestigi reconegut, tant nacionals com internacionals. No es podrà concedir més d'una ajuda per sol·licitant.
  
Tercera. Beneficiaris
  
Els sol·licitants han de ser persones físiques residents a la Comunitat Valenciana i presentar un projecte d'estudis que siga d'especial interés en el camp audiovisual.
  
Quarta. Sol·licituds
  
4.1 El termini de presentació de les sol·licituds serà de deu dies a partir de l'endemà de la publicació de la present resolució en el Diari Oficial de la Generalitat Valenciana.
  
4.2 Les sol·licituds hauran de formalitzar-se segons el model que figura en l'annex II, que es facilitarà a l'Institut Valencià de Cinematografia Ricardo Muñoz Suay (plaça de l'Ajuntament, 17, de València), i hauran d'anar acompanyades dels documents següents:
  
1. Fotocòpia compulsada del document nacional d'identitat del sol·licitant.
  
2. Dades bancàries: número de compte, sucursal i nom de l'entitat on desitge el sol·licitant rebre l'ajuda en el cas que li siga concedida. És imprescindible que el titular del compte corrent siga el sol·licitant de la subvenció.
  
3. Declaració de subvencions que s'hagen sol·licitat amb la mateixa finalitat a altres institucions i organismes, i aquelles concedides per a la mateixa finalitat.
  
4. Currículum acadèmic del sol·licitant en les matèries referides a l'objecte de l'ajuda, degudament documentat, i la relació d'activitats professionals desplegades.
  
5. Àmplia informació sobre el curs per al qual se sol·licita l'ajuda i el seu pressupost.
  
6. Àmplia informació sobre l'escola que impartix el curs, que haurà d'incloure la llista del material de què disposa l'escola per a la docència de les pràctiques.
  
7. En el cas que la sol·licitud siga per a l'estranger, el sol·licitant haurà de justificar els idiomes que domina i el seu nivell de coneixement.
  
4.3. L'Institut Valencià de Cinematografia Ricardo Muñoz Suay podrà cridar els sol·licitants per a la realització d'entrevistes personals a fi de demanar qualsevol aclariment sobre la documentació presentada. L'Institut Valencià de Cinematografia Ricardo Muñoz Suay podrà sol·licitar també l'aportació dels documents o la informació suplementària que considere oportuns per a l'estudi de la sol·licitud.
  
4.4 Tota la documentació requerida es presentarà a l'Institut Valencià de Cinematografia Ricardo Muñoz Suay juntament amb la sol·licitud, o bé s'enviarà per qualsevol dels procediments establits en l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
4.5 L'Institut Valencià de Cinematografia Ricardo Muñoz Suay instruirà l'expedient corresponent.
  
4.6 Si la sol·licitud no incloguera totes les dades exigides o hi faltara documentació acreditativa, s'instaria l'interessat perquè en el termini de deu dies corregira els defectes, amb l'advertència que en el cas que no ho fera es consideraria que havia desistit de la petició, segons que disposen els articles 71.1 i 76.1 de la Llei 30/1992, de 26 de novembre, després de dictar una resolució en els termes previstos en l'article 42 de la llei mencionada.
  
Cinquena. Avaluació i resolució de les sol·licituds
  
5.1 Per a l'avaluació de les sol·licituds es constituirà una comissió avaluadora composta per la vicepresidenta de l'Institut Valencià de Cinematografia Ricardo Muñoz Suay o persona en qui delegue, que actuarà com a presidenta, pel director l'Institut Valencià de Cinematografia Ricardo Muñoz Suay, que actuarà com a vicepresident, i per tres vocals, nomenats per la vicepresidenta de l'Institut Valencià de Cinematografia Ricardo Muñoz Suay. Com a secretari actuarà una persona al servici de l'IVAC nomenada per la vicepresidenta de l'Institut Valencià de Cinematografia Ricardo Muñoz Suay.
  
5.2 Els criteris que es tindran en compte per a l'avaluació de les sol·licituds presentades seran els següents:
  
a) Currículum acadèmic i professional del sol·licitant.
  
b) Adequació de l'activitat a la projecció professional del sol·licitant.
  
c) Reconeixement, tant nacional com internacional, de l'escola on es vol fer el curs de formació.
  
d) També es consideraran els costos que supose el desplegament del programa de treball proposat, especialment en l'estimació i la determinació de l'import de la beca.
  
5.3 Una vegada la comissió avaluadora realitze la valoració de les sol·licituds, la vicepresidenta de l'Institut Valencià de Cinematografia Ricardo Muñoz Suay elevarà la proposta de la concessió de les ajudes i del seu import al president de l'Institut Valencià de Cinematografia Ricardo Muñoz Suay. La resolució d'esta convocatòria haurà de ser dictada en un termini màxim de tres mesos a partir de la data en què finalitze la presentació de sol·licituds. En el cas que no es dictara la resolució en el termini establit, la petició es consideraria desestimada.
  
Sisena. Acceptació de l'ajuda
  
Una vegada concedida la subvenció, el beneficiari haurà de manifestar l'acceptació de la beca per escrit en un termini no superior a quinze dies comptats a partir de la recepció de la notificació de la concessió de l'ajuda (annex III). Si el termini transcorreguera sense rebre l'acceptació expressa, el beneficiari perdria el dret a la subvenció concedida.
  
Setena. Obligacions dels beneficiaris
  
Són obligacions del beneficiari:
  
1. Realitzar l'activitat que fonamenta la concessió de la subvenció.
  
2. Comunicar a l'Institut Valencià de Cinematografia Ricardo Muñoz Suay qualsevol eventualitat o modificació que puga afectar el desplegament de l'objecte de la subvenció.
  
3. Comunicar a l'Institut Valencià de Cinematografia Ricardo Muñoz Suay l'obtenció de subvencions o ajudes per a la mateixa finalitat, procedents de qualsevol administració o ens públic.
  
4. Sotmetre's a les actuacions de control financer que corresponen a la Intervenció General i a l'article 47 del Text Refós de la Llei d'Hisenda Pública de la Generalitat Valenciana, en relació amb les subvencions i les ajudes concedides.
  
5. Presentar a l'Institut Valencià de Cinematografia Ricardo Muñoz Suay a partir del moment en què acabe el curs i, en tot cas, fins al 13 de desembre del 2002:
  
- Un certificat de les autoritats acadèmiques, professor o professors del centre o institució on s'hagen fet els estudis o treballs que n'acredite la continuïtat i l'aprofitament.
  
- Una memòria detallada sobre el desplegament i la realització del curs per al qual va ser concedida l'ajuda.
  
- L'acreditació del pagament de la matrícula del curs sol·licitat.
  
6. Les activitats acadèmiques hauran de tindre lloc durant l'any 2002.
  
Huitena. Pagament de les ajudes
  
8.1 El pagament de les ajudes es farà d'una vegada, i començarà a tramitar-se a partir del moment en què el beneficiari presente la documentació acreditativa d'haver complit les obligacions que s'especifiquen en l'apartat 7 d'este annex.
  
8.2 La documentació es presentarà a l'Institut Valencià de Cinematografia Ricardo Muñoz Suay fins al 13 de desembre de 2002. A partir d'eixa data, el crèdit quedarà anul·lat i es perdrà el dret a cobrar l'ajuda concedida.
  
8.3 L'incompliment de qualsevol dels requisits estipulats en la convocatòria, així com la infracció provada d'algun dels seus punts, faran nul·la la concessió de l'ajuda i obligaran al reemborsament de les quantitats percebudes, després de concedir audiència a l'interessat.
  
8.4 Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes concedides per altres administracions o ens públics o privats, podran donar lloc a la modificació de la resolució de concessió. L'import de les subvencions regulades en el present article no podrà ser en cap cas d'una quantia que, aïlladament o en concurrència amb subvencions o ajudes d'altres administracions públiques o ens públics o privats, supere el cost de l'activitat que el beneficiari ha de realitzar.
  
8.5 Les economies que es puguen produir per l'aplicació d'allò indicat es podran fer servir, a través d'una nova resolució d'este Institut, per a incrementar la quantitat concedida a algun dels beneficiaris o incloure'n d'altres inicialment exclosos.